Raši, Richard, podpredseda vlády SR pre investície a informatizáciu (2019-10-24):
Takže ďakujem veľmi pekne. Vážený pán poslanec, v prvom rade mi dovoľte, dovoľte mi teda, aby som vám sprostredkoval odpoveď pána predsedu vlády na vašu otázku. Vážený pán poslanec, v prvom rade mi dovoľte pripomenúť, že vy sám ste boli splnomocnencom pre prípravu a výstavbu rýchlostných ciest. A nepamätám si, že by počas vášho pôsobenia prišlo k zdynamizovaniu procesov prípravy alebo že by sa začalo vo veľkom stavať. Ak teda nechcete prebrať osobnú zodpovednosť za nezvládnutie tohto procesu, tak by ste mali akceptovať fakt, že príprava a výstavba diaľnic a rýchlostných ciest je komplikovaný proces. Vami položenú otázku považujem za politické vytĺkanie kapitálu a nič viac. Dovoľte mi povedať, že tomu, že sa dnes, keď už nie ste splnomocnencom vlády pre túto oblasť, stretávate so zástupcami zastupiteľských úradov na Slovensku, veľmi nerozumiem. Skôr si myslím, že ste na tieto aktivity mali využiť čas, keď ste osobne plnili funkciu splnomocnenca pre oblasť, ktorá dnes podnikateľov z kysuckého regiónu trápi asi najviac. Dobudovanie diaľnice D3 bolo a je jednou z priorít tejto vlády. Vláda si uvedomuje, že tento úsek predstavuje dôležitú súčasť tranzitnej dopravy Slovenska vzhľadom na strategické prepojenie Slovenska, Poľska a Českej republiky. Vybudovanie kysuckej časti diaľnice D3 by malo priniesť pre Čadcu a okolité obce bezpečnejšie dopravné riešenie, navyše sa vytvorí komfortné spojenie medzi Slovenskom a susedným Poľskom a Českom. Vybudovanie dopravných úsekov na Kysuciach však nie je jednoduché. Keďže viem, pán poslanec, že ste zo susedného regiónu Orava, predpokladám, že vám to nemusím hovoriť. Ale pre kolegov z iných regiónov pripomeniem, že napríklad úsek D3 Žilina, Strážov – Žilina, Brodno je prakticky celý na moste alebo v tuneli. Na úseku D3 Svrčinovec – Skalité sú viac ako deväťdesiat metrov vysoké premostenia, ktoré museli byť postavené špeciálne tak, aby odolávali silnému vetru, čo je slovenský unikát. A takto by som mohol pokračovať ďalej. Príprava a výstavba diaľnic a hľadanie najvhodnejšieho riešenia je niekoľkoročný proces, počas ktorého odborné projektové organizácie v spolupráci s investorom zvažujú všetky možné a vhodné projekty z hľadiska dopravných potrieb, technických a finančných možností, ako aj vplyvu budúcej stavby na okolité životné prostredie. Väčšine odborníkov je zrejmé, že proces prípravy a výstavby líniových dopravných stavieb je veľmi komplikovaný a časovo náročný. Riziká pri všetkých projektoch sú v možných odvolaniach, a to v procese územného, stavebného konania alebo zisťovacieho konania. Ďalšími možnými rizikami sú najmä riziko revíznych postupov v rámci verejného obstarávania a riziko pri majetkovoprávnom usporiadaní stavby, ktoré môžu ovplyvniť posun termínov výstavby jednotlivých kľúčových dopravných tepien na Slovensku. Na Slovensku máme navyše ešte jeden nový šport. A to je neustále napádanie akéhokoľvek rozhodnutia v súvislosti s výstavbou nových úsekov diaľnic a rýchlostných ciest, čo celý proces prípravy veľmi predlžuje. Musím povedať, že aj na výstavbe D3 máme túto skúsenosť a opozícia sama si niektorých takýchto ľudí volá na svoje tlačové konferencie. Diaľnica D3 od Žiliny po štátnu hranicu s Poľskou republikou sa skladá celkom zo siedmich úsekov, ktoré sú v rôznom stupni prípravy a realizácie. Ministerstvo dopravy a výstavby Slovenskej republiky aktívne pracuje na príprave a výstavbe chýbajúcich úsekov na diaľnici D3 cez Kysuce smerom na Poľsko, ktorá rovnako ako D1 patrí medzi priority rezortu v oblasti diaľnic a rýchlostných ciest ako dôležitá severo-južná dopravná tepna. Príprava a výstavba D3 patrí rovnako k prioritám Národnej diaľničnej spoločnosti. V súčasnosti sú v prevádzke úseky diaľnice D3 Žilina, Strážov – Žilina, Brodno a D3 Svrčinovec – Skalité, hranica Slovenskej republiky a Poľskej republiky. Úsek D3 Čadca, Bukov – Svrčinovec je aktuálne vo výstavbe.	Ďakujem pekne. Myslím, že potom budem pokračovať na ďalšiu otázku a ďalšiu v materiáli.